जियां स्वामी होरें गलै शा गिटें तरक सारे शरीर गी ढकने आली इक लम्मी अल्फी पाईदी हुंदी ही, उस्सै चाल्ली उंदी कवता नै बी आखो इक लम्मा चोला-जन गै लाई रखेदा ऐ जिसदै बिच इकै बेदान्त, इकै ब्रह्म, ढकोएदा पेदा ऐ. ते फिरी जियां ओह् आपूं बड़ी कठोर तपस्या करने आले मनुख हे. उआं गै उंदी कवता बी सच्चाई ते निष्ठा कन्ने उंदे कदमें पर चलदें उऐ गल्ल समझाने आली बुद्ध, उऐ आचरन ते अध्यात्मक अनुभव लेअऐ, उंदे सारे भाव ते समझबूज समोइऐ, ते उदे आला गै उत्साह लेइऐ चलने आली ऐ, तां जे ओ बैराग ते निरलेपी स्भा बनाने च सहायक होई सकै. उंदी कवता अपने इसै आतम नवेदन ते परमतत्व गी जीवन समरपत करदें बधी मठोइदी ऐ, ते ओह अंहकार भावशा बड़ी छिडै रौंदी ऐ. शिवनाथ नै अपने ग्रैन्थ हिस्टरी ऑफ डोगरी लिटरेचर (डोगरी साहित दा इतिहास) च ए बिचार दित्तेदा ऐ जे ब्रह्मानन्द हुदी सारी रचना बेदान्त करिऐ गेरुए रंगै च रंगोई दी ए ते कन्नें गै इबी गल्ल कीती दी ऐ जे उंदिआं कताबां इक्कै ढंगा च लखोई दियां न जेह‌्दे करिऐ ओह इक-सुरिआं, नीरस, निरर्थक ते मुड़ी मुड़िऐ इकै रट-जन लग्गी दी ते पिश्ट-पेशन जन सेई हुंदिआं न. जेकर स्वामी हुंदी कवता दिआं इऐ किश खूबिआं बनदियां न तां इंदे शा असेंगी इऐ पता लगदा ऐ जे उंदी कवता कुसे किस्मा दी बासना संतुप्ति लेइ नेइं ही बनी दी.